**Mai**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cădeau petalele în mai

Și primăvara apunea;

Eu încă drumul nu-l aflai,

Ceva-n adâncuri îmi spunea:

Mai stai, mai stai!

Și ce cu gândul nu socoți

Din norii negri apărea,

Iar zarea-n tunet prindea roți

Spre calea ce nu mai venea:

Mai poți, mai poți!

În fulger nu era temei,

Furtuna nu se termina

Și auzeam zgomot de chei

Ce visele mi le vâna:

Mai vrei, mai vrei!

Din tot ce bine-mi părea ieri,

Convingerile-mi spulbera,

Dar erau doar niște păreri

Ce ploaia le reverbera:

Mai speri, mai speri!

Mai știi tu ce mai tot voiai

Când soarele nu apărea?

Târziu în noapte eu chemai

Cu vocea ce mi se stingea:

Nu mai! Nu mai!

 3 Februarie 2011